– – – – – – – – – – – – – – – – – – – Item so beger ich juwer wisheit to weten, wo der konink van Sveiden heft hir breve gesant int lant, dat ein islik lein man sal reide sin mit aller siner macht to sehe und to lande to eme to komende, bi sineme live und bi sineme gode. Hir umme, leven, erberen heren, so sent to, dat gi und ander vrende nicht beschadet en werden, went it wil to mail ovel stain in alle dese se, und dorch den Ortsunt en kan men nicht gekomen sunder anleggende. Ok so secht men hir, dat de Holsten unde Lubeschen und veil ander smaleheren (?) deme koninge entsecht hebben und hebben alreide gebrant in des koninges lande. Hir mede sit Gode bevolen und gebeit over mich. Geschreven to Rasborch des manendages vor Palmen. Und ik bidde ju denstliken umme ein antwerde mit deseme jegenwordigen boden, wente ik hir ligge und vorter min gelt, und hebbe gelegen al desen winter up minen pennink, dat ik nicht en wolde denst nemen van geneme heren, wente ik mi an eren dar nicht an vorwaren enkunde, ik bin jn gesvoren borger, er ik eine antwerd hedde van den steden. Peter de Volme. Adress: An de erberen man borgermester vnd rait der stat to Revel kome dese breif mit werdicheit.